AV SAMME FORFATTER

Over brua (roman, 2013)

Looking for Love (prosa, 2011)

Lasse W. Fosshaug

Alt etter havet

There is no fate but what we make

Sarah Connor

Prolog

DRØNNET OG VIBRASJONENE fra eksplosjonen hadde dratt folk ut i gatene. De sto i morgenkåper, pysjbukser, noen i bare undertøyet, alle vendt innover mot dalen, der tykk røyk drev opp mot stjernehimmelen. Noen gråt, noen sto på kne på fortauene med hendene flatt for munnen. Stillhet. Med unntak av bilalarmene, skrikene, sirenene, hundeglammet, pipingen fra dekk, barnegråten og blafringen fra flammene som var i ferd med å forkulle trærne og husene rundt fabrikken, var det helt stille, en andektig panikk som alle tok del i, vissheten om at sikkert hundre mennesker hadde vært på jobb i aluminiumsverket da det smalt, og at ingen kunne ha overlevd. Bildene av kjente, nære, venner, kjære som brant levende, hud som tørket inn som løvet på høsten, skiftet farge og skrumpet, sprakk opp og falt av kjøtt og sener som så ble brent, forkullet, gjort til aske som virvlet rundt i trekken fra flammene og la seg på skuldrene til alle de som nå var på vei opp til fabrikken, ville hjelpe, ville redde ut så mange de klarte, men som ble drevet tilbake av varmen og ble stående ved bommen og så brennende takplater, interiør, vindusrammer og menneskekropper lyse opp et helt dalstrøk med oransje, røde, gule flammer.

I